हिमेश रेशमिया
हिमेश रेशमिया (जन्म: 23 जुलाई 1973) एक गायक, संगीतकार, गीतकार, अभिनेता तथा फिल्म निर्माता हैं, जो प्रमुखतः हिन्दी फ़िल्मों में कार्यरत हैं। वर्ष 1998 में आयी प्यार किया तो डरना क्या से बॉलीवुड फिल्मों में एक संगीतकार के रूप में पदार्पण करने वाले हिमेश ने अगले कुछ वर्षों में हेलो ब्रदर (1999), कुरुक्षेत्र (2000), जोड़ी नम्बर वन (2001) और हमराज़ (2002) जैसी फिल्मों में संगीत दिया; हमराज़ के लिए उन्हें उनका पहला फ़िल्मफेयर नामांकन मिला था। इसके बाद 2003 में उन्होंने तेरे नाम फिल्म में संगीत दिया, जिसकी संगीत एल्बम उस वर्ष की सर्वाधिक बिकने वाली एल्बम थी, और इसके लिए उन्हें फ़िल्मफेयर, स्क्रीन तथा स्टार गिल्ड समेत कई पुरस्कारों के लिए नामांकन प्राप्त हुए। तेरे नाम ने उन्हें बॉलीवुड में एक सफल संगीतकार के रूप में स्थापित किया, और फिर 2004 में उन्होंने रन, टार्ज़न, ऐतराज़ और दिल मांगे मोर जैसी फिल्मों में संगीत दिया।
कभी कभी (1976 फ़िल्म)
कभी कभी 1976 में बनी हिन्दी भाषा की नाट्य रूमानी फिल्म है। इसका निर्देशन और निर्माण यश चोपड़ा ने किया और इसमें अमिताभ बच्चन, राखी, शशि कपूर, वहीदा रहमान, ऋषि कपूर, नीतू सिंह और सिमी गरेवाल समेत कलाकार शामिल हैं। यह यश चोपड़ा की निर्देशक के रूप में "दीवार" के बाद दूसरी फिल्म थी जिसमें प्रमुख भूमिकाओं में अमिताभ बच्चन और शशि कपूर थे। इसे विशेषकर खय्याम की संगीत रचनाओं के लिए ख्याति मिली, जिन्होंने सर्वश्रेष्ठ संगीत के लिए फ़िल्मफ़ेयर पुरस्कार जीता था, जबकि फिल्म के गीतकार साहिर लुधियानवी ने "कभी कभी मेरे दिल में" के लिये सर्वश्रेष्ठ गीतकार पुरस्कार जीता था, वह गीत जिससे गायक मुकेश को सर्वश्रेष्ठ पार्श्व गायक के लिये पुरस्कार भी मिला।